**Titel:**



Tema: 2. Verdenskrig, nazisme, far-søn, kammeratskab, mobning.

Fag: Tysk
Målgruppe: 9. – 10. klasse

**Spillefilm:** Dennis Gansel: Napola – Elite für den Führer, 110 min., Olga Film, Tyskland 2004

Den pædagogiske vejledning byder på elevopgaver, som belyser det relationelle mellem filmens to hovedkarakterer; Friedrich og Albrecht. Derudover er der fokus på fascinationen og frastødelsen af nazismen. Den indeholder ideer til arbejdet med de enkelte kapitler i filmen både før, under og efter visningen.

**Handling**

Handlingen begynder i 1942. Vi følger den 17-årige talentfulde bokser Friedrich og dennes vej ind på eliteskolen Napola. På trods af sin fars aversion mod nazismen er Friedrich draget af det umiddelbare stærke fællesskab på skolen og udsigten til en karriere, som ligger langt væk fra den fattige arbejderklasse, han er opvokset i.

 **Faglig relevans/kompetenceområder**

**Kompetenceområder efter 9. klasse:**

|  |  |  |
| --- | --- | --- |
| **Mundtlig kommunikation** | **Skriftlig kommunikation** | **Kultur og samfund** |
| **Lytning:***Eleven kan forstå hovedindhold og detaljer om nære emner.* | **Skrivning:***Eleven kan skrive enkle notater, beskeder og breve.*  | **Kulturforståelse:***Eleven har viden om centrale kulturelle, sociale og historiske forhold i de tysktalende lande*. |
| **Samtale:***Eleven kan indgå i, fastholde og afslutte enkle samtaler om nære emner.* | **Sprogligt fokus:***Eleven kan skrive enkle sætninger klart og forståeligt.**Eleven kan skrive udtryk og sætninger klart og forståeligt*. | **Tysk som adgang til verden:***Eleven har viden om tysk sprogs og kulturs betydning i Europa*. |

**Hvilket/hvilke faglige områder er i fokus?**

Der er udarbejdet to kapitelsæt til filmen hhv. *Berettermodellen* og *Konfliktoptrapningen*. *Berettermodellen* giver et overblik over tiden og filmens komposition. *Konfliktoptrapningen* går i detaljer med livet på Napolaskolen, samt de ydre og indre konflikter som hhv. Friedrich og Albrecht gennemgår.

**Ideer til undervisningen**

**Vor dem Sehen**

Generel og kort introduktion til 2. Verdenskrig. Hvem, hvad og hvor? Brug visuelle redskaber, så eleverne kan ”se” stemningen, tiden, Danmarks position, Tysklands situation osv.

Der arbejdes med vigtige fagudtryk, således eleverne er bekendte med fagudtrykkene og disses betydning i filmen:

* Napola (**NA**sozial **PO**litische **L**ern**A**nstalten)
* Hitlerjugend
* Jungmann

Filmcitatet: ”*Männer machen Geschichte. Wir machen die Männer*!” oversættes og diskuteres i klassen.

Samtale om filmplakaten:

* Farvevalg
* Stemning
* Personer

**Während des Sehens**

Lad eleverne undervejs udfylde Berettermodelskemaet med egne noter til filmen. Tidsrammen udleveres, så eleverne har en struktur at gå efter. (Se elevmateriale).

Filmen stoppes efter hvert kapitel, hvor der samtales om det sete. Dog inddeles selvsagt konfliktoptrapningen i mindre stykker.

**Friedrichs indtryk:** Stop filmen efter kapitel 7 i konfliktoptrapningen: (*Breve hjemmefra)*. Lad eleverne arbejde med Friedrichs oplevelser og indtryk fra Napola, værelseskammeraterne og lærerne.

Opgaven kan differentieres på følgende måder:

1. Skriv et postkort til mor
2. Skriv et brev til mor
3. Indtal din fortælling til mor
4. Lav et moodboard til mor over den første tid på Napola. Brug det digitale værktøj *Canva.*

**Undervisningen:** Gense kapitlerne 4 og 8 (*Undervisning*) i konfliktoptrapningen. Bed eleverne om to og to at tale om, hvilke fag og områder eleverne undervises i på skolen.

”**Kein Mitleid”:** Lav en fælles samtale om de episoder i filmen, som viser, at der ikke var plads til medlidenhed på skolen. Hvordan håndterer skolen og eleverne selv de barske oplevelser?

Udvalgte kapitler fra konfliktoptrapningen (03,06,12,13,23,24,25 og 29) kan understøtte samtalen.

**Nach dem Sehen**

Som optakt til selvstændigt arbejde med personerne laves i fællesskab stikord til hhv. Friedrich og Albrecht (se elevopgave).

Lad eleverne fordybe sig i Albrecht og/eller Friedrich.

Opgaven kan differentieres på følgende måder:

1. Skriv et biodigt (se elevopgave)
2. Skriv en personbeskrivelse
3. I kap 18 i kapitelsættet ”Konfliktoptrapningen” *(Bange*) siger Albrecht, at han er bange.

Hvad er han bange for? Beskriv hans tanker.

1. Se kap 6 i kapitelsættet ”Berettermodellen” *(Klimaks).*

Beskriv Friedrichs tanker, da han vælger at sænke hænderne og tabe boksekampen med vilje?

**Andre vinkler, som kan differentieres:**

1. Se traileren til filmen. Udvælg et klip og se hele scenen i filmen. Indspil i grupper noget af scenen. Hav fokus på udtale.
2. Stil spørgsmål til filmens bipersoner (fx mødrene, fædrene, sportslæreren, rektor …). Prøv at besvare dem i grupper.
3. Lav en podcast, hvori der indgår et interview med en eller flere af personerne fra filmen samt fakta om Napolaskolerne. Fokus på udtale og virkemidler.
4. Udvælg replikker fra filmen. Brug dem til quiz og byt. (Wer sagt…?)
5. Skriv Albrechts nekrolog, som Friedrich ikke må få udgivet i skoleavisen.
6. Hvilke tanker går der gennem hovedet på Albrecht, da han er under isen?
7. Beskriv kammeratskabet mellem Friedrich og Albrecht. Hvordan supplerer de hinanden?
8. Nazismen set indefra: Hvilke negative elementer er der ved nazismen, som den udfolder sig på skolen? Hvilke metoder anvender lærerne? Hvilken indvirkning har det på eleverne?
9. Gå på jagt i fakta om Napolaskolerne. Lav en præsentation på tysk om skolerne.
10. Lav en ny filmplakat med et uddrag af en filmanmeldelse, stjerner og et resumé af filmen. Brug *Canva*.
11. Lav en kort pitch (2 min.) med tankerne for din egen eliteskole anno 2023.

Fokus: værdier, pædagogik, målgruppe, beliggenhed, fag og indhold. Brug gerne visuelle virkemidler, som understøtter dit pitch.

# Supplerende materialer

Forslag til supplerende materiale, som kan anvendes i forhold perioden 1939 – 1945.

John Vollmer: ”Deutschland 1933 – 1945”